ट्राफिक प्रहरीलाई सहयोगी सामग्री हस्तान्तरण
केही समय यता आएर कोहलपुर क्षेत्रमा सडक दुर्घटना बढ्दैगएकाले न्यूनीकरण तथा ट्राफिक सचेतना प्रवाह गर्न ट्राफिक प्रहरीलाई सहयोगी सामग्री हस्तान्तरण गरिएको छ ।
सिराज खान नेपालगन्ज, असोज ४ गते । केही समय यता आएर कोहलपुर क्षेत्रमा सडक दुर्घटना बढ्दैगएकाले न्यूनीकरण तथा ट्राफिक सचेतना प्रवाह गर्न ट्राफिक प्रहरीलाई सहयोगी सामग्री हस्तान्तरण गरिएको छ । दुर्घटना न्यूनीकरणका लागि कोहलपुर नगरपालिका अन्तर्गतको वडा १०  कार्यालयले स्थानीय अस्थायी प्रहरी बिट एवम् ट्राफिक प्रहरीलाई सहयोगी सामग्री उपलब्ध गराएको हो ।जिल्ला ट्राफिक प्रहरी बाँकेका अनुसार अस्थायी ट्राफिक प्रहरी पोष्ट हाइस्कूल तथा १ नम्बर प्रहरी बिटको अनुरोधमा ट्राफिक व्यवस्थापन एवं सवारी दुर्घटना न्यूनीकरणमा सहयोग गर्ने उद्देश्यले सचेतनामूलक नारा लेखिएका ब्यारिगेटरसहित सचेतनामूलक बोर्डहरू वडा कार्यालयमार्फत उपलब्ध गराइएको हो ।कोहलपुर नगरपालिका १० वडाअध्यक्ष गौरा भट्टराईले ८ थान ट्राफिक सचेतनामूलक नाराहरू लेखिएका ब्यारिगेटर, २–२ थान हर्न निषेध बोर्ड र यात्रु चढाउने ओराल्ने बोर्डसहित २ हजारप्रति सचेतनामूलक पर्चा, पम्पलेट हस्तान्तरण गरिएको जानकारी दिनुभयो ।वडाअध्यक्ष भट्टराईले बिट इन्चार्ज आइतराम बुढा र ट्राफिक प्रहरी सहायक निरीक्षक मदन सिंहलाई ट्राफिक सचेतनामूलक सामग्री हस्तान्तरण गरेर ती सामग्रीको सदुपयोगमा विशेष ध्यान दिन आग्रह पनि गरिएको बताउनुभयो । कोहलपुर नगरपालिकाका नगर प्रहरी प्रमुख वीरबहादुर थापाले पछिल्लो समयमा बढ्दैगएको सवारी साधन, बढ्दैगएको जनसङ्ख्या र ट्राफिकसम्बन्धी चेतनाको अभावका कारण सडक दुर्घटना बढ्दैगएको जनाउँदै नियमहरूबारे चेतना जगाउन नियम पालनामा कडाइ पनि आवश्यक रहेको बताउनुभयो । 